সরস্বতী পুজোর আগে অগ্নিমূল্য বাজারদর, দামের ছ্যাঁকা খেয়ে নাভিশ্বাস উঠেছে মধ্যবিত্তের

কলকাতা: সরস্বতী পুজোর (Saraswati Puja 2026) আগে সবজি বাজারে স্বস্তির আশা করলেও বাস্তব চিত্রে হতাশ সাধারণ মানুষ। রাজ্যের বিভিন্ন পাইকারি বাজারে সবজির দাম তুলনামূলকভাবে কমলেও খুচরো বাজারে সেই দাম কার্যত দ্বিগুণ থেকে তিনগুণ পর্যন্ত বেড়ে যাচ্ছে। ফলে প্রশ্ন উঠছে, পাইকারিতে যখন দাম কম, তখন খুচরো বাজারে কেন সেই সুফল পাচ্ছেন না সাধারণ ক্রেতারা (Market Price)?

বর্তমান বাজারদর অনুযায়ী, আলুর পাইকারি দাম কেজি প্রতি মাত্র ৬.৪৩ থেকে ১৩.৮০ টাকা। অথচ খুচরো বাজারে সেই আলুই বিক্রি হচ্ছে ২০ থেকে ৪৫ টাকা কেজি দরে। পেঁয়াজের ক্ষেত্রেও একই ছবি—পাইকারিতে যেখানে দাম ১৩-১৪ টাকা, সেখানে খুচরো বাজারে পেঁয়াজের দাম পৌঁছে যাচ্ছে ৪৮ টাকা পর্যন্ত।

আরও পড়ুন: দু-দিন ছাড়াই মেট্রো বিভ্রাট, সাতসকালেই ভোগান্তিতে যাত্রীরা

সবচেয়ে বেশি ভোগান্তি টমেটো নিয়ে। পাইকারি বাজারে টমেটোর দাম ১২ থেকে ৩৪ টাকা কেজি হলেও খুচরো বাজারে কিনতে গেলে গুনতে হচ্ছে ৩০ থেকে ৮০ টাকা। অনেক মধ্যবিত্ত পরিবারই বাধ্য হয়ে টমেটোর ব্যবহার কমিয়ে দিয়েছে।

ফুলকপি ও বাঁধাকপির দামেও চোখে পড়ার মতো ফারাক। ফুলকপির পাইকারি দর যেখানে ৮ থেকে ১১ টাকা, সেখানে খুচরো বাজারে প্রতি পিস কিনতে খরচ পড়ছে ১৪ থেকে ৩৬ টাকা। বাঁধাকপি পাইকারিতে ৮.৬ থেকে ৯ টাকা হলেও খুচরোতে দাম ২৫ থেকে ৪০ টাকা কেজি।

সবজির মধ্যে সবচেয়ে চড়া দাম করলার। পাইকারিতে করলা ৫০ টাকা কেজি হলেও খুচরো বাজারে তা বেড়ে দাঁড়াচ্ছে ৫৪ থেকে ১৩০ টাকা পর্যন্ত। গাজরের ক্ষেত্রেও একই অবস্থা—পাইকারিতে ১০-২০ টাকা হলেও খুচরো বাজারে দাম পৌঁছেছে ৪৭ টাকা পর্যন্ত।

ব্যবসায়ীদের একাংশের দাবি, পরিবহণ খরচ, শ্রমিক মজুরি, বাজার ট্যাক্স ও নষ্ট হওয়ার ঝুঁকির কারণেই খুচরো দাম বেশি। তবে সাধারণ ক্রেতাদের অভিযোগ, এই যুক্তির আড়ালে মধ্যস্বত্বভোগীদের অতিরিক্ত মুনাফার খেলা চলছে। বিশেষজ্ঞদের মতে, নিয়মিত বাজার নজরদারি ও পাইকারি-খুচরো দামের উপর কড়া নিয়ন্ত্রণ না থাকলে পাইকারি দামের পতনের সুফল সাধারণ মানুষের হাতে পৌঁছবে না।

চলুন এক নজরে দেখে নিই মানিকতলা বাজারের একাধিক সবজির বাজার দর,

সবজি

আলু নতুন – ২২ টাকা কিলো
বেগুন – ৮০-১০০ টাকা কিলো
পটল – ৫০-৬০ টাকা কিলো
ফুলকপি – ৩০-৪০ টাকা পিস
বাধাকপি – ৩০-৪০ টাকা পিস
ভেন্ডি – ৬০ টাকা কিলো
টমেটো – ৫০ টাকা কিলো
ঝিঙ্গা – ৫০-৬০ টাকা কিলো
কড়াইশুটি – ৪০ টাকা কিলো

ফল
নারকেলি কুল – ১৫০ টাকা কিলো
আপেল – ১২০ টাকা কিলো
কলা – ৬০ টাকা ডজন
শশা – ৬০ টাকা কিলো
পেয়ারা – ৮০ টাকা কিলো
বাতাবি – ৩০ টাকা পিস
মৌসম্বি – ১০ টাকা পিস
তরমুজ – ৪০ টাকা কিলো
নাশপাতি – ১২০ টাকা কিলো

ফুল

গাঁদার মালা – ৬০ টাকা পিস
পলাশ ফুল – ১০ টাকা পিস